**ОБЩИНА ДУЛОВО,ОБЛАСТ СИЛИСТРА**

7650 Дулово, ул. „Васил Левски“ № 18, тел: 0864 / 2 30 00, факс: 0864 / 2 30 20, e-mail: dulovokmet@abv.bg,

http://www.dulovo.bg

 **МОТИВИ КЪМ ПРОЕКТА ЗА ПРИЕМАНЕ НА**

*Наредба № 3 за условията и реда за упражняване правата на собственост на община Дулово в търговски дружества с общинско участие в капитала, за участието на общината в граждански дружества и за сключване на договори за съвместна дейност*

**І. Причини,** които налагат приемането на нова *Наредба № 3 за условията и реда за упражняване правата на собственост на община Дулово в търговски дружества с общинско участие в капитала, за участието на общината в граждански дружества и за сключване на договори за съвместна дейност*:

1. Действащото българско законодателство, регламентиращо създаването, управлението, преобразуването, и изискванията към дейността на търговските дружества с над 50% общинско участие и общинските предприятия е разпокъсано и без необходимата систематичност. Уредбата се намира в различни по ранг нормативни актове – Търговски закон, Закон за общинската собственост, Закон за публично-частното партньорство и др.

В действащата *Наредба № 3 за упражняване правата на община Дулово върху общинската част от капитала на търговските дружества* са установени празноти по съществени въпроси от значение за доброто управление и ефективната дейност на търговските дружества с общинско участие в капитала и изоставане, с оглед настъпили промени в законодателството, въвеждащи нови инструменти и форми на стопанската дейност на общините. Важни въпроси не са уредени или са уредени нееднородно без нужното за ефективно прилагане съответствие и координираност на изискванията на действащата нормативна уредба с множество изключения при прилагането им.

1. По реда на гражданския надзор Окръжна прокуратура отчита, че има констатирани противоречия и несъответствия в норми разписани в Наредба № 3 на община Дулово с актове от по-висока степен. Инициирано е съдебно производство, като за това е образувано Административно дело № 51/2018г. по описа на АС-Силистра.

Тези констатации за извършване на значителни промени, изменения и допълнения в обхвата на основните компетенции за създаване и управление на търговските дружества с общинско участие, за участието на общината в граждански дружества и за сключване на договори за съвместна дейност потвърдиха необходимостта от приемане на нова Наредба.

**ІІ. Цели**, които се поставят:

Проектът има за цел да приведе подзаконовия нормативен акт, приет от Общинския съвет в съответствие с действащото законодателство в Република България в областта на създаване на нормативни условия и налагане на обществена практика за превръщане на търговските дружества с общинско участие в нормални пазарни стопански субекти, равностойни партньори на частния сектор.

 С наредбата, съобразно разпоредбата на чл.51а, ал.4 от ЗОС, се регулират по нов начин условията и редът за упражняване на правата на собственост на Община Дулово в търговски дружества с общинско участие в капитала, за участието на общината в граждански дружества по Закона за задълженията и договорите и за сключване на договори за съвместна дейност.

**ІІІ. Очаквани резултати:**

Чрез прилагане разпоредбите на новата Наредба ще се преодолеят недостатъците, констатирани в практиката по прилагане на старата наредба, като на управителите(съвета на директорите) се предоставя по-голяма оперативна самостоятелност, а едновременно с това се засилва контрола от страна на общинския съвет по отношение на дейността на избраните от него лица; участие на общината в граждански дружества по ЗЗД; създаването и поддържането на публичен регистър за търговските дружества с общинско участие в капитала, за общинските предприятия, за гражданските дружества и договорите за съвместна дейност, в които участва общината.

**ІV. Финансови средства** необходими за прилагането на Наредбата:

Прилагането на новите текстове на Наредбата не е свързано с разходване на допълнителни финансови средства от бюджета на Общината.

**V. Анализ на съответствието с правото на Европейския съюз:**

Доколкото настоящият проект на *Наредба № 3 за условията и реда за упражняване правата на собственост на община Дулово в търговски дружества с общинско участие в капитала, за участието на общината в граждански дружества и за сключване на договори за съвместна дейност* е с предмет на подзаконов нормативен акт, който подлежи на издаване на основание чл. 21, ал. 2 от Закона за местното самоуправление и местната администрация от Общински съвет като орган на местното самоуправление, то приложими са разпоредбите на Европейската Харта за местно самоуправление, и предлаганият проект на новата Наредба не противоречи на норми от по-висока йерархия и на европейското законодателство.

Приложение:

1. **Докладна записка от кмета на общината.**
2. **Проект на Наредба № 3 за условията и реда за упражняване правата на собственост на община Дулово в търговски дружества с общинско участие в капитала, за участието на общината в граждански дружества и за сключване на договори за съвместна дейност**